**O B R A Z L O Ž E Nj E**

1. USTAVNI OSNOV

Ustavni osnov za donošenje Zakona o potvrđivanju Sektorskog sporazuma između Vlade Republike Srbije i Evropske komisije o mehanizmima primene finansijske pomoći Unije Republici Srbiji u okviru Instrumenta za pretpristupnu pomoć u oblasti podrške programa ruralnog razvoja (IPARD III) (u daljem tekstu: Sektorski sporazum) sadržan je u odredbi člana 99. stav 1. tačka 4. Ustava Republike Srbije prema kojem Narodna skupština potvrđuje međunarodne ugovore kada je zakonom predviđena obaveza njihovog potvrđivanja.

2. RAZLOZI ZA POTVRĐIVANjE SEKTORSKOG SPORAZUMA

Vlada Republike Srbije je Zaključkom 05 Broj: 48-2523/2023-1 od 30. marta 2023. godine utvrdila Osnovu za zaključivanje Sektorskog sporazuma između Republike Vlade Republike Srbije i Evropske komisije o mehanizmima primene finansijske pomoći Unije Republici Srbiji u okviru Instrumenta za pretpristupnu pomoć u oblasti podrške programa ruralnog razvoja (IPARD III) i ovlastila prof. dr Tanju Miščević, ministra za evropske integracije, da, u ime Vlade potpiše predmetni Sektorski sporazum. Na osnovu ovog ovlašćenja, Sektorski sporazum je potpisan 3. aprila 2023. godine od strane ovlašćenog predstavnika Vlade Republike Srbije. U ime Evropske komisije, Sektorski sporazum je potpisan 2. maja 2023. godine od strane Generalnog direktora Direktorata za poljoprivredu i ruralni razvoj, Volfganga Burtšera.

Vlada Republike Srbije i Evropska komisija su u decembru 2022. godine potpisale Okvirni sporazum o finansijskom partnerstvu kojim se regulišu prava i obaveze u vezi sa sprovođenjem finansijske pomoći Evropske unije u okviru Instrumenta za pretpristupnu pomoć (IPA III) (u daljem tekstu: Okvirni sporazum). Odlukom Evropske komisije broj C(2022) 1537 od 9. marta 2022. godine zvanično je usvojen IPARD III program Republike Srbije za period 2021 – 2027. godine. IPARD III program predstavlja programski dokument na osnovu kojeg se koriste finansijska sredstva Instrumenta za pretpristupnu pomoć (IPA III) namenjena oblasti podrške ruralnog razvoja. Za period od 2021. do 2027. godine Evropska unija je opredelila iznos od 288 miliona evra.

U cilju primene IPARD III programa, a u skladu sa članom 9. Okvirnog sporazuma u okviru Instrumenta za pretpristupnu pomoć (IPA III) i člana 5. Uredbe o sprovođenju IPA III usvojene od strane Evropskog parlamenta i Saveta ministara 15. septembra 2021. godine, broj 2021/1529, potrebno je utvrditi dalja detaljna pravila za primenu i upravljanje programom IPARD III u posebnom sektorskom sporazumu. Sektorski sporazum dopunjuje Okvirni sporazum i precizira delokrug sporazuma i usklađenost sa drugim sporazumima, utvrđuje pravila indirektnog upravljanja, pravila programiranja i sprovođenja programa, pravila finansijskog upravljanja kao i strukturu organa i aktivnosti vezane za praćenje, vrednovanje i izveštavanje u vezi sa IPARD III programom. Sastavni deo Sektorskog sporazuma čine i Aneksi sporazuma koji dodatno definišu osnovne funkcije sistema, okvir interne kontrole i procedure, dokumente po subjektima koji su potrebni za podnošenje zahteva za poveravanje poslova sprovođenja budžeta, intenzitet pomoći, stope doprinosa Unije i kriterijume prihvatljivosti korisnika po merama programa, izjave o rashodima i prihodima.

U tom smislu, Evropska komisija je priremila Sektorski sporazum za Republiku Srbiju kojim se vrši usklađivanje sa pomenutim urebama i uspostavlja pravni osnov za korišćenje sredstava iz IPA III. Sektorski sporazum za IPARD III treba da bude ratifikovan od strane Narodne skuštine Republike Srbije.

Sektorski sporazum dopunjuje Okvirni sporazum i precizira delokrug sporazuma i usklađenost sa drugim sporazumima, utvrđuje pravila indirektnog upravljanja, pravila programiranja i sprovođenja programa, pravila finansijskog upravljanja kao i strukturu organa i aktivnosti vezane za praćenje, vrednovanje i izveštavanje u vezi sa IPARD III programom. Sastavni deo Sektorskog sporazuma čine i Aneksi sporazuma koji dodatno definišu osnovne funkcije sistema, okvir interne kontrole i procedure, dokumente po subjektima koji su potrebni za podnošenje zahteva za poveravanje poslova sprovođenja budžeta, intenzitet pomoći, stope doprinosa Unije i kriterijume prihvatljivosti korisnika po merama programa, izjave o rashodima i prihodima.

3. DA LI SE MEĐUNARODNIM SPORAZUMOM STVARAJU FINANSIJSKE OBAVEZE U NjEGOVOM IZVRŠAVANjU

Sektorski sporazum dopunjuje Okvirni sporazum i dodatno utvrđuje pravila za sprovođenje IPARD III programa u Republici Srbiji a pri njegovom izvršavanju nema finansijskih obaveza za budžet Republike Srbije.

4. PROCENA FINANSIJSKIH SREDSTAVA POTREBNIH ZA IZVRŠAVANjE ZAKONA

Za realizaciju ovog Sektorskog sporazuma nije potrebno obezbediti sredstva u budžetu Republike Srbije. Iznosi nacionalnog sufinansiranja koji budu opredeljeni za sprovođenje IPARD III programa, biće blagovremeno formalizovani odgovarajućim finansijskim sporazumom kojim se sprovodi IPARD III program i shodno tome planirani u budžetu Republike Srbije.

5. RAZLOZI ZA DONOŠENjE ZAKONA PO HITNOM POSTUPKU

Predlaže se da se Zakon o potvrđivanju Sektorskog sporazuma između Vlade Republike Srbije i Evropske komisije o mehanizmima primene finansijske pomoći Unije Republici Srbiji u okviru Instrumenta za pretpristupnu pomoć u oblasti podrške programa ruralnog razvoja (IPARD III) donese po hitnom postupku, u skladu sa članom 167. poslovnika Narodne skupštine („Službeni glasnik Republike Srbije” broj 20/12 – prečišćeni tekst). Naime, ovim zakonom ispunjavaju se međunarodne obaveze Republike Srbije i vrši se usklađivanje sa propisima Evropske unije kako je navedeno u odeljku 2. „Razlozi za donošenje zakona”. Takođe, naglašavamo posebno da se usvajanjem Zakona o potvrđivanju Sektorskog sporazuma, pored ostalog, stvaraju i uslovi za primenu već odobrenih mera iz IPARD II Programa u IPARD III Programu i potpisivanje Finansijskog sporazuma za IPARD III Program kojim se omogućava početak sprovođenja bespovratne pomoći Republici Srbiji. U tom smislu je od ključnog značaja da Narodna skupština u najkraćem roku ratifikuje predmetni sektorski sporazum, kako bi se omogućilo zaključivanje Finansijskog sporazuma za IPARD III Program.